Գյումրու «Շիրակը» չնայած առաջին խաղում իր հարկի տակ վատ հանդիպում անցկացրեց ու պարտվեց 0-2, Նովա Գորիցայում մինչեւ հանդիպման վերջին րոպեները հաղթում էր 2-1 ու մեկ գնդակ էր պակասում սլովենական «Գորիցայի» արգելքը հաղթահարելու համար: Ավելացված ժամանակում տանտերերը հավասարեցրին հաշիվը՝ 2-2: Այդուհանդերձ, արտագնա խաղը վկայում է, որ «Շիրակը» մեր այն քիչ թիմերից է, որոնք մարզական բնավորություն ունեն, կարողանում են ատամ ցույց տալ, հեշտությամբ չեն հանձնվում: «Շիրակում» է խաղում նաեւ այս պահին Հայաստանում հանդես եկող ամենախոստումնալից պատանին՝ 18-ամյա Վահան Բիչախչյանը, որի համար շուտով, թերեւս, իրական որս կսկսեն արտասահմանյան հզոր ակումբները: